FI Euroopan unionin virallinen lehti C 110/7

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 110/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”BREMER KLABEN”

EY-nro: DE/PGI/005/0333/08.01.2004

SAN ( ) SMM ( X )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi : Bundesministerium der Justiz Osoite : 11015 Berlin DEUTSCHLAND Puhelin : +49 302025-9333 Faksi : +49 302025-8251 Sähköposti : —

2. Ryhmittymä:

Nimi : Bäckerinnung der Hansestadt Bremen Osoite : Georg-Wulf-Straße 7 28199 Bremen DEUTSCHLAND Puhelin : +49 421300500621 Faksi : +49 421300500617 Sähköposti : kh@bremen-handwerk.de Kokoonpano : Tuottaja/jalostaja ( X ) Muu: ( )

3. Tuotelaji:

Luokka 2.4.: Konditoriatuotteet

4. Eritelmä:

(Yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Bremer Klaben

4.2 Kuvaus:

Bremer Klaben on runsaasti hedelmää sisältävä, raskaasta hiivataikinasta valmistettava leivonnainen. Lähin vastaava leivonnainen on joulupulla (Stollen), johon verrattuna Bremer Klabenissa on enemmän hedelmää ja rasvaa. Suurelle, jopa useampia kiloja painavalle leivonnaiselle ominaista on pitkulainen, litteä muoto ja lähes suorakaiteen muotoinen poikkileikkaus. Vuoan koosta riippuen yhteen leivonnaiseen tarvitaan 5–6 kilogrammaa taikinaa.

Väri on vaaleanruskea, ja pinta näyttää kiiltävältä, koska se on voideltu munanvalkuaisella. Sisus on mehevä ja hieman rasvainen.

Bremer Klabenin maku on aromikas, hedelmäinen, mausteinen, makea ja täyteläinen; sen erityinen ja selkeästi tunnistettava aromi on erityisesti kardemumman ansiota.

Koostumus:

— On olemassa erilaisia Klaben-reseptejä, mutta yhteistä niille kaikille on taikinan ja hedelmien sekoitussuhde (suunnilleen 1:1).

— Aineksiin kuuluvat joka tapauksessa jauhot, voi tai margariini, hiiva, sokeri, sultanarusinat, sukaatti (sitronaatti), kandeerattu appelsiininkuori, mantelit, vanilja, sitruunankuori ja kardemumma. Näiden ainesten osuus on yhteensä noin 95 % leivonnaisen painosta.

— Taikanaan on sallittua lisätä rommia ja/tai ruusuöljyä enintään 5 % kokonaispainosta.

4.3 Maantieteellinen alue:

Bremenin kaupunki lähiympäristöineen sekä Bremerhavenin ja Verdenin kaupungit

Bremenin kaupungin lähiympäristö käsittää seuraavat alueet:

— Osterholzin piirikunta, lukuun ottamatta Hambergenin kuntayhtymää,

— Ottersburgin kunta, jonka kaakkoisrajana on A 1 -moottoritie,

— Oytenin ja Achimin kunnat,

— Rieden, Thedinghausenin ja Emtinghausenin muodostaman Thedinghausenin kuntayhtymän läntinen osa,

— Weyhen ja Stuhrin kunnat,

— Delmenhorstin kaupunki,

— Lemwerderin ja Bernen kunnat,

— Ganderkeesen kunta A 28 -tien pohjoispuolella,

— Huden taajamaa ympäröivä Huden kunnan itäinen osa ja

— Elsflethin kunta.

4.4 Alkuperätodisteet:

Bremer Klaben valmistetaan asiaa koskevan voimassa olevan sääntelyn mukaisesti HACCP-järjestelmää noudattaen. Tuotteen vastaavuutta tuotantoeritelmän kanssa valvoo Bremenin (Saksan liittotasavalta) työllisyydestä, naisten asemasta, terveydestä, nuorisoasioista ja sosiaalipolitiikasta vastaava senaatin jäsen.

Tuotteen jäljitettävyys varmistetaan merkitsemällä pakkauksiin valmistajan nimi. Valmistus saa tapahtua ainoastaan Bremer Klabenin valmistusta varten määritellyllä maantieteellisellä alueella.

Kaikki Bremer Klabenin valmistajat on merkittävä Bremenin leipuriyhdistyksen (Bäckerinnung Bremen) ylläpitämään rekisteriin.

4.5 Valmistusmenetelmä:

Ensin on valmistettava esitaikina (hiivataikina), jota on nostatettava tietyn aikaa. Taikina on ainesten paljouden vuoksi alustettava erityisen huolella, ennen kuin levänneeseen taikinaan lisätään hedelmäsekoitus.

Kauliminen ja viimeistely vaativat erityistä kädentaitoa, jotta useista aineksista koostuva leivonnainen pysyy koossa.

Juuri ennen paistamista leivonnainen käsitellään päältä jauhoilla ja vedellä, jotta siihen muodostuu yhtenäinen kalvomainen pinta (tämä muodostaa perustan kiillolle, joka saadaan sivelemällä pinnalle kananmunaa paistamisen jälkeen).

Uunin lämpötila ja paistoaika ovat tämäntyyppisten leivonnaisten mehevyyden kannalta ratkaisevia. Lämpötilaa on laskettava paistamisen aikana (esim. aluksi 220 °C ja loppuvaiheessa noin 170 °C). Paistoaika on taikinan koosta riippuen 55–65 minuuttia. Ratkaisevassa asemassa on sisälämpötila, jonka olisi oltava 92–94 °C. Paistamisen jälkeen leivonnainen irrotetaan heti paistovuoasta, jotta se voi kiinteytyä ja jäähtyä hitaasti ja rauhassa.

4.6 Yhteys maantieteelliseen alkuperään:

Bremer Klabenin yhteys määriteltyyn maantieteelliseen alueeseen ilmenee ennen kaikkea tuotteen arvostuksesta, joka perustuu leivonnaisen pitkään valmistusperinteeseen Bremenissä ja sen lähiympäristössä sekä valmistajien erityisosaamiseen. Taitotieto liittyy erityisesti hyvin runsaasti hedelmää sisältävän taikinan valmistuksen, kaulimisen ja muotoilun edellyttämiin käden taitoihin sekä tarvittavaan kokemukseen asianmukaisten paistolämpötilojen ja -aikojen noudattamisesta.

Bremer Klaben on erikoisleivonnainen, jolla on Bremenissä ja sen lähiympäristössä pitkät perinteet ja suuri suosio varsinkin joululeivonnaisena.

Bremer Klaben liittyy läheisesti hansakaupunki Bremenin ja siirtomaatavarakaupan historiaan, sillä tämän erikoisleivonnaisen valmistus oli mahdollista vasta sataman kautta tapahtuvan ulkomaisten raaka-aineiden tuonnin myötä.

Bremer Klaben oli merimiesten keskuudessa hyvän säilyvyytensä ansiosta suosittu matkaeväs.

Bremenin kaupunginneuvoston asiakirjassa vuodelta 1593 viitataan ensimmäisen kerran Bremer Klabenin leipurien ammattikuntaan. Vuonna 1637 Klaben-leipurit ja kakkuleipurit perustivat oman yhdistyksensä (killan).

Bremer Klaben on Bremenissä ja sen lähiympäristössä edelleen olennaisesti joululeivonnainen, mutta joidenkin leipomoiden valikoimaan se kuuluu ympäri vuoden.

Bremenissä Klaben-kausi alkaa perinteisesti torilla pidettävällä seremonialla, jossa kaupungin pormestari leikkaa ensimmäisen viipaleen Klaben-leivonnaisesta.

Tämä bremeniläinen erikoisuus nautti suurta arvostusta jo 1600-luvun lopulla, mitä osoittaa se, että tuolloin noin kolmannes valkoisesta leivästä leivottiin Klaben-taikinasta.

Nykyäänkään bremeniläiset eivät osaa kuvitella joulua ilman Klabenia. Bremer Klaben on alueellinen erikoisuus, jota toimitetaan eri puolille maailmaa, ja se on saavuttanut suosiota monilla eri tahoilla.

4.7 Valvontaelin:

Nimi : Senatorin für Arbeit, Frauen, Gesundheit, Jugend und Soziales Osoite : Contrescarpe 72 28195 Bremen DEUTSCHLAND Puhelin : +49 421361-10952 Faksi : +49 421361-2567 Sähköposti : office@arbeit.bremen.de

4.8 Merkinnät:

Geschützte geografische Angabe (suojattu maantieteellinen merkintä).

(1) EUVL L 93, 31.3.2006, s. 12.